કોઈની પણ સાથે સંબંધ બાંધવામાં કે નિભાવવા માટે ધનિકતા કે નિર્ધનતાના મુદ્દાને મહત્ત્વ આપવાનું ભૂલભરેલું છે. ધનિક માણસ હંમેશાં ધનિક જ રહેશે અને નિર્ધન માણસ હંમેશાં નિર્ધન જ રહેશે તેવું ખાતરી સાથે કોઈ કહી શકે નહીં. આપણે ઘણી વાર એવું જોઈએ છીએ કે કોઈ શ્રીમંત સગાની પાછળ કેટલાક લોકો પોતાની ત્રેવડ કરતાં વધુ ઘસાઈ છૂટતાં હોય છે. તેમને મનમાં ઊંડે-ઊંડે એવો ખ્યાલ હોય છે કે કોઈ વાર જરૃર પડ્યે એ શ્રીમંત સગા પોતાને ખપમાં લાગશે, પણ હકીકતે આવું ખાસ બનતું નથી. દરેક બાબતમાં અપવાદો તો હોય જ છે એટલે આવા અપવાદોને બાદ કરીને કહી શકાય કે એક શ્રીમંત બીજા શ્રીમંતને મદદ કરવાનું વધુ પસંદ કરે છે અને ગરીબ માણસ બીજા ગરીબને મદદ કરે એવું બને છે.